Predstavnički dom Parlamentarne skupštine BiH

Trg Bosne i Hercegovine 1

n.r. svih zastupnica\_ka Predstavničkog doma Parlamentarne skupštine BiH

Fax: + 387 33 28 60 54

e-mail: marin.vukoja@parlament.ba

 18.12.2018.

**PREDMET: : Zahtjev za imenovanje Vijeća Ministara BiH u skladu sa Zakonom o ravnopravnosti spolova u BiH**

Poštovani\_a,

Obraćamo Vam se ispred Sarajevskog otvorenog centra (SOC), nezavisne feminističke organizacije civilnog društva koja se zalaže za ljudska prava žena i ljudska prava lezbejki, gej muškaraca, biseksualnih, transrodnih i interspolnih (LGBTI) osoba. SOC takođe javno promoviše ljudska prava LGBTI osoba i ljudska prava žena, te na državnom, evropskom i međunarodnom nivou zagovara unapređivanje zakonodavstva i javnih politika u Bosni i Hercegovini. Više o radu SOC-a možete saznati na www.soc.ba.

Jedan od fokusa rada SOC-a, u okviru programa prava žena, jeste učešće žena u javnom i političkom životu u Bosni i Hercegovini. Smatramo da je jedan od interesa građana i građanki Bosne i Hercegovine, a koji mora biti ispoštovan, svakako i ravnopravna zastupljenost muškaraca i žena na mjestima odlučivanja.

Podsjećamo, Zakon o ravnopravnosti spolova u Bosni i Hercegovini u članu 20 nalaže da *(1) Državna tijela na svim nivoima organizacije vlasti, i tijela lokalne samouprave,* ***uključujući zakonodavnu, izvršnu i sudsku vlast****, političke stranke, pravna lica s javnim ovlaštenjima...****osigurat će i promovirati ravnopravnu zastupljenost spolova u upravljanju, procesu odlučivanja i predstavljanju****...(2)* ***Ravnopravna zastupljenost spolova postoji u slučaju kada je jedan od spolova zastupljen najmanje u procentu 40% u tijelima*** *iz stava (1) ovog člana. (3)* ***Diskriminacijom po osnovu spola smatra se situacija kada ne postoji ravnopravna zastupljenost*** *iz stava (2) ovog člana.*

Do sada nijedan saziv Vijeća ministara BiH nije odražavao ravnopravnu zastupljenost oba spola, stoga od Vas, kao zastupnika\_ce Predstavničkog doma Parlamentarne skupštine BiH zahtijevamo da insistirate da Vaše stranke pri pregovorima o imenovanju Vijeća ministara BiH direktno primjene Zakon o ravnopravnosti spolova u BiH, te u konačnici da ne potvrdite imenovanje Vijeća ministara BiH ukoliko ono ne bude odražavalo ravnopravnu zastupljenost osoba oba spola, jer vlada u kojoj nije zastupljen releventan broj ministrica ne može biti legitimna niti reprenzentativna.

SOC kao organizacija koja ima dugogodišnje iskustvo rada, te koja raspolaže znanjem u oblasti rodne ravnopravnosti i ljudskih prava LGBTI osoba stavlja Vam se na raspolaganje za sva dodatna pitanja, nejasnoće, savjete ili zajednički rad. Budite slobodni da nam se obratite putem e-maila na office@soc.ba, telefona 033 551 000 ili faxa na broj 033 551 001.

S poštovanjem,

Emina Bošnjak

Izvršna direktorica Sarajevskog otvorenog centra